Id-Deċiżjoni tal-Kummissjoni
ta’ l-10 ta’ Lulju 2002
li temenda d-Deċiżjoni 2002/199/KE dwar kondizzjonijiet tas-saħħa ta’ l-annimali u ċ-ċertifikazzjoni veterinarja għal importazzjonijiet ta’ annimali bovini u porċini ħajjin minn xi pajjiżi terzi
(notifikata bid-dokument numru C(2002) 2553)
(Test b’relevanza għaż-ŻEE)
(2002/578/KE)
KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar problemi ta’ saħħa u spezzjonijiet veterinarji fl-importazzjoni ta’ annimali bovini, ovini u kaprini u qżieqeż, laħam frisk jew prodotti tal-laħam minn pajjiżi terzi [1], kif l-aħħar emendata bir-Regolament (KE) Nru1452/2001 [2], u b’mod partikolari l-Artikolu 8(3) tagħha,
Billi:
(1) Taħt l-Artikolu 8(3) tad-Direttiva 72/462/KEE il-ħtiģijiet dwar l-ittestjar tal-bruċellosi, tal-lewkosi enzootika bovina u tat-tuberkolożi stabbiliti f’ċerti pajjiżi terzi jistgħu jitqiesu bħala ekwivalenti għal dawk stabbiliti fin-negozju ta’ gol-Komunità.
(2) Il-Kanada bagħtet informazzjoni li tirrigwarda l-iskema tagħha għall-għarfien ta’ merħliet bħala ħielsa uffiċjalment mil-lewkosi enzootika bovina.
(3) Ir-Repubblika Ċeka bagħtet informazzjoni li tirrigwarda l-iskema tagħha għall-għarfien ta’ merħliet bħala ħielsa uffiċjalment mil-lewkosi enzootika bovina
(4) Dawn il-garanziji magħmula mill-Kanada u r-Repubblika Ċeka rigward il-Lewkosi enzootika bovina jistgħu jitqiesu bħala ekwivalenti għal dawk meħtieġa fin-negozju ta’ ģol-Komunità.
(5) L-awtoritajiet kompetenti veterinarji tal-Kanada u tar-Repubblika Ċeka obbligaw ruħhom li jinnotifikaw mingħajr telf ta’ żmien lill-Kummissjoni b’xi bidliet proposti fir-regoli tagħhom dwar dawn l-iskemi.
(6) Id-Deċiżjoni tal-Kummissjoni 2002/199/KE( [3]) għandha tkun emendata skond dan.
(7) Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness VI għad-Deċiżjoni 2002/199/KE huwa sostitwit bit-test fl-Anness ta’ din id-Deċiżjoni.
Artikolu 2
Din id-Deċiżjoni għandha tapplika mis-60 jum mill-publikazzjoni tagħha fil-Ġurnal Uffiċjali tal-Komunitajiet Ewropej.
Artikolu 3
Din id-Deċiżjoni hija ndirizzata lill-Istati Membri.
Magħmul fi Brussel, fl-10 ta’ Lulju 2002.